Molefi se debuut vol lesse vir WB | Netwerk24
Deur Daniel Mothowagae 13 Oktober 2019 06:01
Bafana Bafana se nuwe breier, Molefi Ntseki, lui Sondagmiddag eindelik 'n nuwe era vir dié span in wanneer hulle in Port Elizabeth met Mali slaags raak in die Nelson Mandela-uitdaagwedstryd. Dis die eerste amptelike tree van die SA Sokkervereniging se beleidsdokument Vision 2022.
Ntseki sê dis 'n baie belangrike wedstryd en sal hom kans gee om die span voor te berei vir aanstaande maand se kwalifiserende wedstryde vir Afrika se Nasiebekertoernooi teen Ghana en Soedan.
Molefi NtsekiFoto: GALLO
"Dis 'n baie belangrike wedstryd vir ons, omdat dit vorentoe sal bepaal hoe ons wedstryde gaan speel of benader," sê die afrigter, wat in Augustus die teuels by Stuart Baxter oorgeneem het. "Dit sal deurslaggewend wees om die reis deur die Nasiebeker se kwalifiserende rondes positief te kan begin.
"Ek wil ook sien dat die spelers die geestelike ingesteldheid het om te besef dat daar g'n vriendskaplike wedstryde in internasionale sokker is nie. Ons moet alles insit om elke wedstryd te wen sodat wen 'n gewoonte begin raak."
Ntseki se debuut in die afrigterstoel is uitgestel nadat 'n vriendskaplike wedstryd teen Zambië tydens die vorige internasionale venster afgestel is. Madagaskar sou hulle vervang, maar het kop uitgetrek ná die onlangse xenofobiese aanvalle in Suid-Afrika.
Een van die grootste vrae wat hy vanmiddag sal beantwoord, is of Thulani Serero weer 'n slag in die afskopspan sal wees.
Dié eertydse Speler van die Jaar van die PSL hou die laaste ruk die plaasvervangersbank in die nasionale span warm nadat hy in 'n stadium uit Bafana "verban" is.
Hy moet ook die persepsie weerlê dat hy dislojaal aan die nasionale saak is.
Op sy ouderdom is die middelvelder in die skemer van sy loopbaan, wat verduidelik hoekom hy padgegee het uit Europa se topligas om sy ware in die obskure VAE Arabiese Golf-liga in die Midde-Ooste te gaan uitstal.
Die voormalige Ajax Amsterdam-speler het in Augustus aangesluit by Al Jazira VC van die veel hoër aangeskrewe Nederlandse klub Vitesse Arnhem. Hy sal 31 wees as sy kontrak by dié Abu Dhabi-klub verstryk.
Kan hy genoeg doen om 'n plek te wen in 'n Bafana-span wat herbou word met die oog op kwalifisering vir die volgende Wêreldbekertoernooi in Katar?
Daar is sterk mededinging om plekke in die middelveld, met spelers soos Keagan Dolly (26), Kamohelo Mokotjo (28), Bongani Zungu (27), Themba Zwane (30), Lebohang Maboe (25), Thembinkosi Lorch (26) en Lebogang Phiri (24) ook in die prentjie.